ત્યાર પછી ભારત અને અમેરિકા વચ્ચે ૧૯૬૯માં થયેલા કરાર પ્રમાણે અમેરિકાએ ૧૯૭૪માં છોડેલા ઉપગ્રહ ATS-6 મારફત ભારતમાં સૅટેલાઇટ ટેલિવિઝનનો પ્રયોગ થયો. સૅટેલાઇટ ઇન્સ્ટ્રક્શનલ ટેલિવિઝન એક્સપરિમેન્ટ (SITE) નામ ધરાવતા એક વર્ષ ચાલેલા આ પ્રયોગમાં માહિતી પ્રસારણ મંત્રાલય ઉપરાંત ભારતીય અંતરીક્ષ વિજ્ઞાન સંસ્થા ઇસરો પણ સરખી હિસ્સેદાર હતી. ઇસરોના અમદાવાદના કેન્દ્રે UN સાથે મળીને ગુજરાતના ખેડા જિલ્લાના પીજ ગામમાં એક ટીવી-સ્ટેશન પણ સ્થાપેલું. આ પ્રયોગ અંતર્ગત ૬ રાજ્યોના ૨૦ જિલ્લાઓમાં થઈને ૨૪૦૦ ગામોમાં મનોરંજક અને શૈક્ષણિક કાર્યક્રમોનું પ્રસારણ કરવામાં આવેલું.